
AVIZ

asupra

Proiectului de Lege privind aprobarea Ordonanței de urgență a Guvernului nr.24/2021 pentru modificarea și completarea Ordonanței de urgență a Guvernului nr.155/2020 privind unele măsuri pentru elaborarea Planului național de relansare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență
În conformitate cu prevederile art.94 și 115 din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, spre dezbatere și avizare în procedură de urgență cu Proiectul de Lege privind aprobarea Ordonanței de urgență a Guvernului nr.24/2021 pentru modificarea și completarea Ordonanței de urgență a Guvernului nr.155/2020 privind unele măsuri pentru elaborarea Planului național de relansare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, trimis cu adresa nr. PLx. 190 din 10 mai 2021, înregistrat la Comisia juridică, de disciplină și imunități sub nr.4c-13/395 din 12 mai 2021.
Senatul, în calitate de primă Cameră sesizată, a adoptat tacit inițiativa legislativă în ședința din ziua de 4 mai 2021.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 91 alin.(9) pct.1 din Regulamentul Camerei Deputaţilor, republicat, cu modificările și completările ulterioare.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.155/2020, în scopul urgentării definitivării şi asumării la nivel naţional a Planului naţional de redresare şi rezilienţă (denumit în continuare „PNRR”), ţinând cont de perioada de timp foarte scurtă până la împlinirea termenului asumat pentru transmiterea documentului în cauză (30 aprilie 2021), în vederea aprobării acestuia de către Comisia Europeană. Se impune, în acest context, mandatarea, prin Memorandum, a Ministerului Investiţiilor şi Proiectelor Europene (denumit în continuare „MIPE”), pentru a desfăşura procedurile de negociere cu Comisia Europeană (în vederea aprobării PNRR), respectiv a Ministerului Finanţelor pentru desfăşurarea procedurilor de negociere la nivelul Consiliului Uniunii Europene.
Potrivit prevederilor art.61 și 129 alin.(1) din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa desfășurată în sistem mixt din ziua de 20 mai 2021.

Membrii comisiei au examinat proiectul de Lege supus avizării, expunerea de motive și avizul favorabil cu observații și propuneri al Consiliului Legislativ, înregistrat cu nr.151 din 26 martie 2021.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a iniţiativei legislative.
În raport de obiectul și conținutul reglementării, proiectul de Lege face parte din categoria legilor ordinare. 

